BEGRUNDELSE

1.Forslagets genstand

Dette forslag vedrører afgørelsen om fastlæggelse af den holdning, der skal indtages på Unionens vegne i Associeringsrådet EU-Ukraine i forbindelse med den planlagte vedtagelse af en afgørelse om ajourføring af bilag XLIV til associeringsaftalen mellem EU og Ukraine.

2.Baggrund for forslaget

2.1.Associeringsaftalen mellem EU og Ukraine

Associeringsaftalen mellem EU og Ukraine har fundet midlertidig anvendelse siden den 1. november 2014 og trådte i kraft den 1. september 2017. I aftalens præambel anerkendes parternes ønske om at fremskynde reform- og tilnærmelsesprocessen i Ukraine og dermed bidrage til gradvis økonomisk integration og udbygning af den politiske associering samt til opnåelse af økonomisk integration gennem omfattende lovgivningsmæssig tilnærmelse.

2.2.ASSOCIERINGSRÅDET EU-UKRAINE

I henhold til aftalens artikel 463, stk. 1 og 3, har Associeringsrådet beføjelse til at træffe afgørelser med henblik på virkeliggørelsen af målene i aftalen. Det kan navnlig ajourføre eller ændre bilagene til aftalen under hensyntagen til udviklingen i EU-retten og i de gældende standarder, der er fastsat i internationale instrumenter, og som parterne anser for at være relevante.

2.3.Associeringsrådet EU-Ukraines påtænkte retsakt

Associeringsrådet EU-Ukraine skal på sit ottende møde eller derefter ved skriftlig procedure vedtage en afgørelse om ajourføring af bilag XLIV til associeringsaftalen ("den påtænkte retsakt").

Formålet med den påtænkte retsakt er at sætte Ukraine i stand til at tilpasse sig den seneste EU-lovgivning på området for finansielt samarbejde/bestemmelser om bekæmpelse af svig.

Den påtænkte retsakt får bindende for parterne i henhold til aftalens artikel 463, stk. 1, hvori følgende fastsættes: "Med henblik på opfyldelsen af målene i denne aftale har associeringsrådet beføjelse til inden for aftalens rammer at træffe afgørelse i de heri anførte tilfælde. Afgørelserne er bindende for parterne, der skal træffe alle passende foranstaltninger, herunder, om nødvendigt, skride til handling i de særlige organer, som er oprettet ved denne aftale, med henblik på at gennemføre de trufne afgørelser."

3.Den holdning, der skal indtages på Unionens vegne

Associeringsaftalen mellem EU og Ukraine indeholder bestemmelser om finansielt samarbejde og bekæmpelse af svig. Parterne gennemfører i overensstemmelse med aftalens artikel 459, stk. 1, bistanden i overensstemmelse med principperne om forsvarlig økonomisk forvaltning og samarbejder om beskyttelse af EU's og Ukraines finansielle interesser, jf. aftalens bilag XLIII. Parterne træffer effektive foranstaltninger med henblik på at forebygge og bekæmpe svig, korruption og anden ulovlig virksomhed, bl.a. gennem gensidig administrativ bistand og gensidig retshjælp på de områder, der er omfattet af denne aftale. Derudover tilnærmer Ukraine i henhold til aftalens artikel 459, stk. 2, desuden gradvist sin lovgivning i overensstemmelse med bilag XLIV til denne aftale. Gældende EU-ret på dette område har udviklet sig, siden forhandlingerne om aftalen blev afsluttet. Denne udvikling bør afspejles i aftalens bilag XLIV, som derfor bør ajourføres.

Det ajourførte bilag XLIV forventes at gøre det muligt for Ukraine at tilpasse sig den seneste EU-lovgivning på området for strafferetlig bekæmpelse af svig rettet mod Unionens finansielle interesser. De foreslåede ajourføringer er begrænset til dem, der er strengt nødvendige for at hjælpe Ukraine med at nå målet om tilnærmelse af den nationale lovgivning til gældende EU-ret. De går ikke ud over, hvad der er nødvendigt for at nå dette mål, som aftalt med Ukraine.

Dette forslag er i fuld overensstemmelse med EU's politik for Det Østlige Partnerskab generelt og over for Ukraine i særdeleshed.

Desuden er det i overensstemmelse med EU's naboskabspolitik og den dertil knyttede bistandspolitik over for Ukraine og andre nabolande.